তথ্যবিবরণী নম্বর : ৪১০০

**স্কাউটের শিক্ষা অনুশীলনের মাধ্যমে শিক্ষার্থীরা সুনাগরিক হিসেবে গড়ে উঠবে   
                                                    ---রেলপথ মন্ত্রী**

ঢাকা, ১২ কার্তিক ( ২৮ অক্টোবর) :

রেলপথ মন্ত্রী মোঃ নূরুল ইসলাম সুজন বলেছেন, স্কাউট থেকে শিক্ষা নিয়ে অংশগ্রহণকারী স্কাউটরা দেশের কল্যাণে কাজে লাগবে। মন্ত্রী বলেন, এবারের কাব ক্যাম্পুরিতে বাংলাদেশ রেলওয়ের ১৪টি স্কাউট জেলা থেকে ৪৪টি দল অংশ গ্রহণ করেছে।

মন্ত্রী আজ রাতে শাহজাহানপুর রেলওয়ে সরকারি উচ্চ বিদ্যালয়ে অনুষ্ঠিত বাংলাদেশ স্কাউটস রেলওয়ে অঞ্চলের ৩য় রেলওয়ে আঞ্চলিক কাব ক্যাম্পুরির সমাপনী অনুষ্ঠানে এ কথা বলেন। এ ক্যাম্পুরির এবারের থিম নির্ধারণ করা হয়েছে “কাবিং করবো পরিচ্ছন্ন দেশ গড়ব’’ যা স্কাউটিংয়ের লক্ষ্য ও উদ্দেশ্যের সাথে সামঞ্জস্যপূর্ণ।

মন্ত্রী বলেন, বাংলাদেশ স্কাউটসের ৪র্থ বার্ষিকী প্রোগ্রাম পরিকল্পনা বাস্তবায়নের অংশ হিসেবে রেলওয়ে অঞ্চলের এ কাব ক্যাম্পুরি বিশেষ তাৎপর্যপূর্ণ। কারণ একজন কাব স্কাউটের জীবনে কমপক্ষে একবার এ ধরনের বড় প্রোগ্রামে অংশগ্রহণের সুযোগ বিশেষ গুরুত্ব বহন করে, যা তার সুপ্ত প্রতিভা বিকাশের পাশাপাশি উন্নত চিন্তা ধারার উন্মেষ ঘটাতে বিশেষভাবে সহায়তা করে। এজন্য অঞ্চলিক পর্যায়ে প্রতি চার বছর পরপর একবার কাব ক্যাম্পুরি বাস্তবায়ন হওয়া প্রয়োজন।

বাংলাদেশ রেলওয়ের অতিরিক্ত মহাপরিচালক মোঃ খন্দকার শহীদুল ইসলামের সভাপতিত্বে অনুষ্ঠানে উপস্থিত ছিলেন প্রধানমন্ত্রীর কার্যালয়ের মুখ্য সমন্বয়ক (এসডিজি) ও বাংলাদেশ স্কাউটসের সভাপতি মোঃ আবুল কালাম আজাদ, রেলপথ মন্ত্রণালয়ের সচিব ও বাংলাদেশ স্কাউটসের জাতীয় কমিশনার (স্পেশাল ইভেন্টস্) মোঃ মোফাজ্জেল হোসেন এবং রেলপথ-সহ অন্যান্য মন্ত্রণালয়ের কর্মকর্তারা।

#

শরিফ/ফারহানা/মোশারফ/আব্বাস/২০১৯/২১১০ ঘণ্টা

তথ্যবিবরণী নম্বর : ৪০৯৯

**সংবাদ সম্মেলনে তথ্যমন্ত্রী  
ঢাকায় ৮ম রেডিও এশিয়া কনফারেন্স ২৯-৩১ অক্টোবর**

ঢাকা, ১২ কার্তিক ( ২৮ অক্টোবর) :

আগামীকাল ঢাকায় উদ্বোধন হবে অষ্টম রেডিও এশিয়া কনফারেন্স এবং রেডিও সং ফেস্টিভাল। ‘রেডিও অল এরাউন্ড আস: মোর দ্যান জাস্ট আ মিডিয়াম’ প্রতিপাদ্য নিয়ে রাজধানীর ইন্টারকন্টিনেন্টাল হোটেলে ২৯ থেকে ৩১ অক্টোবর তিনদিনের এই আসরের পর্দা উঠবে সকাল দশটায়। বাংলাদেশ বেতার ও বাংলাদেশের টেলিভিশনের সহায়তায় এশীয় প্রশান্ত অঞ্চলের বেতার ও টেলিভিশন সংস্থাগুলোর সম্মিলিত সংগঠন এশিয়া প্যাসিফিক ব্রডকাস্টিং ইউনিয়ন-এবিইউ আয়োজিত এ সম্মেলনে বাংলাদেশ ছাড়াও বিভিন্ন দেশের ৬৩ জন প্রতিনিধি অংশ নিচ্ছেন।

তথ্যমন্ত্রী ড. হাছান মাহ্‌মুদ আজ ঢাকায় আন্তর্জাতিক মাতৃভাষা ইনস্টিটিউটে এক সংবাদ সম্মেলনে এসব তথ্য জানান।

এসময় তথ্য প্রতিমন্ত্রী ডাঃ মোঃ মুরাদ হাসান বলেন, ‘এই প্রথমবারের মতো বাংলাদেশে এবিইউ রেডিও এশিয়া সম্মেলন অনুষ্ঠিত হতে যাচ্ছে। আন্তর্জাতিক গণমাধ্যম বিশেষজ্ঞরা এমন একটি দেশকে দেখতে পাবেন যে দেশ আজ ডিজিটাল রূপান্তরের সকল চ্যালেঞ্জ গ্রহণ করে একটি মাল্টিমিডিয়া ও মাল্টিপ্ল্যাটফর্ম সমৃদ্ধ তথ্য জগৎ নির্মাণের দিকে এগিয়ে যাচ্ছে।’ তথ্যসচিব আবদুল মালেক ও মন্ত্রণালয়ের কর্মকর্তারা এ সময় উপস্থিত ছিলেন।

**মুজিববর্ষ আকর্ষণ করবে বিশ্ব গণমাধ্যম**

**---তথ্যমন্ত্রী**

এ সময় আন্তর্জাতিক মাতৃভাষা ইনস্টিটিউটে চলমান বঙ্গবন্ধুর জন্মশতবার্ষিকী উদ্‌যাপন উপলক্ষে দু’টি উপ-কমিটির সভা সম্পর্কেও জানান তথ্যমন্ত্রী।

মন্ত্রী বলেন, ‘জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী -মুজিববর্ষ উপলক্ষে অন্যান্য উপকমিটির মধ্যে দু’টি তথ্য মন্ত্রণালয়ের সাথে সম্পৃক্ত। একটি হচ্ছে মিডিয়া এন্ড ডকুমেন্টেশন উপ-কমিটি আরেকটি হচ্ছে চলচ্চিত্র ও তথ্যচিত্র উপ-কমিটি। আজকে আমরা যে বিষয়গুলো এখানে আলোচনা করছি, তার অন্তর্নিহিত বিষয় হচ্ছে- জাতির পিতা বঙ্গবন্ধু শেখ মুজিবুর রহমান শুধু বাঙ্গালি জাতির পিতা নন, তিনি সমগ্র বিশ্বে নির্যাতিত মানুষের নেতা ছিলেন। তার জন্মশতবার্ষিকীটাকে আমরা এমনভাবে পালন করতে চাই, যাতে করে তিনি যে মাপের নেতা ছিলেন, মুজিবর্ষের অনুষ্ঠানমালা যেন সেই পর্যায়ের হয়। যাতে মুজিববর্ষ উদ্বোধনী অনুষ্ঠান-সহ পুরো বছর আন্তর্জাতিক গণমাধ্যমের মনোযোগ আকর্ষণ করে।’

‘সেই লক্ষ্যে এবং একইসাথে জাতির পিতা বঙ্গবন্ধুর ওপর বাংলাদেশ-ভারত যৌথ প্রযোজনার চলচ্চিত্র এবং আর বাইরে অন্য যে ছবিগুলো নির্মাণ করা হবে, সেগুলো নিয়ে আমরা বিস্তারিত আলোচনা করছি’, বলেন ড. হাছান মাহ্‌মুদ।

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির সভাপতি জাতীয় অধ্যাপক মোঃ রফিকুল ইসলামের সভাপতিত্বে পররাষ্ট্র প্রতিমন্ত্রী মোঃ শাহরিয়ার আলম, তথ্য প্রতিমন্ত্রী ডাঃ মোঃ মুরাদ হাসান, কমিটির প্রধান সমন্বয়ক ড. কামাল আবদুল নাসের চৌধুরী-সহ দুই উপ-কমিটির সভ্যগণ সভায় যোগ দেন।

**বেগম জিয়ার স্বাস্থ্য ছাড়া জনগণের কোনো ইস্যু কি বিএনপি’র নেই**

**--তথ্যমন্ত্রীর প্রশ্ন**

সাংবাদিকেরা এ সময় ‘বেগম জিয়ার স্বাস্থ্য নিয়ে সরকার রাজনীতি করছে’- বিএনপি’র এমন মন্তব্যের বিষয়ে দৃষ্টি আকর্ষণ করলে আওয়ামী লীগের প্রচার সম্পাদক ড. হাছান বলেন, ‘খালেদা জিয়ার স্বাস্থ্য নিয়ে তো আমরা রাজনীতি করছি না। খালেদা জিয়ার স্বাস্থ্য নিয়ে বিএনপি শুধু রাজনীতি নয়, অপরাজনীতি করছে। কারণ খালেদা জিয়ার অসুস্থতা কোনো অতিরিক্ত কোনো অসুস্থতা নয়, এ অসুস্থতা বহু বছরের পুরনো, প্রায় দু’দশকের। এই সমস্যাগুলো বয়স বাড়ার সাথে সাথে বাড়ে এবং এই সমস্যা নিয়ে তিনি দু’বার প্রধানমন্ত্রীর দায়িত্ব পালন করেছেন, বিরোধী দলের নেতার দায়িত্ব পালন করেছেন। এরপর একটি দলের চেয়ারপার্সনের দায়িত্ব পালন করেছেন। তার হাঁটুতে অপারেশন হয়েছে এটাও বেশ বহু বছর আগের। তার এই সমস্যাগুলোকে বড় করে দেখিয়ে রাজনীতিতে আসবে বিএনপি, এটি বেগম জিয়ার স্বাস্থ্য নিয়ে রাজনীতি নয় অপরাজনীতি। তাকে অসুস্থ দেখিয়ে জনগণের সহানুভূতি পাওয়ার চেষ্টা করা হচ্ছে।’

মন্ত্রী বলেন, ‘বিএনপির কাছে আমার প্রশ্ন, বেগম জিয়ার স্বাস্থ্য ছাড়া আর জনগণের কোনো ইস্যু কি তাদের কাছে নেই? সবসময় বেগম জিয়ার স্বাস্থ্যকে ঘিরেই তাদের রাজনীতি! প্রতিনিয়ত সকাল বিকাল বেগম জিয়ার স্বাস্থ্য নিয়ে তারা ব্যস্ত। তাদের কাছে কি জনসম্পৃক্ত কোনো বিষয় নেই?’

#

আকরাম/ফারহানা/সঞ্জীব/আব্বাস/২০১৯/২০১৩ ঘণ্টা

তথ্যবিবরণী নম্বর : ৪০৯৮

**এসডিজি বাস্তবায়নে সরকার প্রতিজ্ঞাবদ্ধ**

**---পরিকল্পনা মন্ত্রী**

ঢাকা, ১২ কার্তিক ( ২৮ অক্টোবর) :

পরিকল্পনা মন্ত্রী এম এ মান্নান বলেছেন, টেকসই উন্নয়ন লক্ষ্যমাত্রা (এসডিজি) বাস্তবায়নে সরকারের সক্ষমতা রয়েছে । তিনি বলেন, এসডিজি বাস্তবায়নে সরকার প্রতিজ্ঞাবদ্ধ।

মন্ত্রী আজ রাজধানীর জাতীয় প্রেস ক্লাবে ইংরেজি দৈনিক বাংলাদেশ পোস্ট আয়োজিত ‘এসডিজি অর্জনে প্রতিবন্ধকতা’ বিষয়ক এক অনুষ্ঠানে প্রধান অতিথির বক্তব্যে এসব কথা বলেন ।

মন্ত্রী বলেন, জলবায়ু পরিবর্তনে উন্নয়নশীল দেশ দায়ী নয় অথচ এর নির্মম শিকার অনুন্নত ‍ও উন্নয়নশীল দেশ । ইতোমধ্যে জলবায়ু পরিবর্তনের প্রকৃতির কিছু কিছু নেতিবাচক পরিবর্তন লক্ষ্য করা যাচ্ছে।

মন্ত্রী আরো বলেন, জলবায়ু পরিবর্তনের বিরূপ প্রভাব মোকাবিলা করে বাংলাদেশ এমন উন্নয়ন করতে চায় যে উন্নয়ন হবে টেকসই এবং প্রকৃতিকে রক্ষা করবে ।

#

শাহেদ/নাইচ/মোশারফ/আব্বাস/২০১৯/২০০০ ঘণ্টা

তথ্যবিবরণী নম্বর : ৪০৯৭

**আজকের নতুন প্রজন্মই আগামী দিনের লেখক ও সাহিত্যিক**

**---সংস্কৃতি প্রতিমন্ত্রী**

ঢাকা, ১২ কার্তিক ( ২৮ অক্টোবর) :

সংস্কৃতি প্রতিমন্ত্রী কে এম খালিদ বলেছেন, আজকের ক্ষুদে লেখক ও পাঠক তথা নতুন প্রজন্মই আগামী দিনের বিখ্যাত লেখক ও সাহিত্যিক। তারাই আগামী দিনে নোবেল পুরস্কার-সহ সাহিত্যের বড় বড় পুরস্কার অর্জন করবে। এজন্য প্রয়োজন পাঠ্যপুস্তকের পাশাপাশি বেশি করে সৃজনশীল কাজে নিজেকে নিয়োজিত করা তথা সাহিত্য-সংস্কৃতি চর্চায় মনোনিবেশ করা।

প্রতিমন্ত্রী আজ রাজধানীর বাংলা একাডেমির কবি শামসুর রাহমান মিলনায়তনে বাংলাদেশ জ্ঞান ও সৃজনশীল প্রকাশক সমিতি আয়োজিত জ্ঞান ও সৃজনশীল প্রকাশক সমিতির সদস্যদের সন্তানদের মধ্যে কৃতি শিক্ষার্থী সংবর্ধনা অনুষ্ঠানে প্রধান অতিথির বক্তৃতায় এসব কথা বলেন।

কে এম খালিদ বলেন, বাংলাদেশ জ্ঞান ও সৃজনশীল প্রকাশক সমিতি এবং বাংলাদেশ পুস্তক প্রকাশক ও বিক্রেতা সমিতি জ্ঞানমনস্ক ও আলোকিত জাতি গঠনে কাজ করে যাচ্ছে। বই পড়া তথা পাঠাভ্যাস বৃদ্ধিতে সংস্কৃতি বিষয়ক মন্ত্রণালয় উপরোক্ত দুই সমিতিসহ মন্ত্রণালয়ের আওতাধীন গণগ্রন্থাগার অধিদপ্তর, জাতীয় গ্রন্থকেন্দ্র মিলে সমন্বিত উদ্যোগ ও কর্মপরিকল্পনা প্রণয়ন করছে।

বাংলাদেশ জ্ঞান ও সৃজনশীল প্রকাশক সমিতির সভাপতি ফরিদ আহমেদের সভাপতিত্বে অনুষ্ঠানে বিশেষ অতিথি বক্তৃতা করেন বিশিষ্ট লেখক ও সাংবাদিক আনিসুল হক এবং বাংলা একাডেমির মহাপরিচালক কবি হাবিবুল্লাহ সিরাজী। সম্মানীয় অতিথি হিসেবে বক্তৃতা করেন বিশিষ্ট শিক্ষাবিদ, লেখক ও ইতিহাসবিদ   
ড. মুনতাসীর মামুন। স্বাগত বক্তব্য রাখেন বাংলাদেশ জ্ঞান ও সৃজনশীল প্রকাশক সমিতির নির্বাহী পরিচালক   
মোঃ মনিরুল হক।

#

ফয়সল/ফারহানা/রফিকুল/আব্বাস/২০১৯/১৯১৩ ঘণ্টা

তথ্যবিবরণী নম্বর : ৪০৯৬

**২০৩০ সালের মধ্যে দেশ ম্যালেরিয়ামুক্ত হবে**

**---স্বাস্থ্যমন্ত্রী**

ঢাকা, ১২ কার্তিক ( ২৮ অক্টোবর) :

স্বাস্থ্যমন্ত্রী জাহিদ মালেক বলেছেন, ২০২১ সালের মধ্যেই বাংলাদেশের অন্তত ৫১টি জেলা এবং ২০৩০ সালের মধ্যে বাংলাদেশকে ম্যালেরিয়ামুক্ত ঘোষণা করা হবে। তিনি বলেন, বাংলাদেশে বর্তমানে মাত্র ৭ হাজারের মতো ম্যালেরিয়া রোগী আছে, যা ২০১০ সালের তুলনায় ৮২ ভাগ কম এবং ম্যালেরিয়া রোগে মৃত্যুর হার ২০১০ সালের তুলনায় ৪৮ ভাগ কম। মাঠ পর্যায়ে সরকারি চিকিৎসা সেবা দেয়া হয়েছে ৯২ ভাগ মানুষকে, যা ২০১০ সালের তুলনায় ৮৫ ভাগ বেশি।

মন্ত্রী আজ রাজধানীর বসুন্ধরা আবাসিক এলাকায় কালের কণ্ঠ কনফারেন্স রুমে ‘ম্যালেরিয়া নির্মূলে অগ্রগতি ও ভবিষ্যৎ করণীয়’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

অনুষ্ঠানে বিশেষ অতিথি হিসেবে উপস্থিত ছিলেন স্বাস্থ্য অধিদপ্তরের মহাপরিচালক আবুল কালাম আজাদ। সঞ্চালনা করেন কালের কণ্ঠ পত্রিকার সম্পাদক ইমদাদুল হক মিলন। অন্যানের মধ্যে আরো উপস্থিত ছিলেন ম্যালেরিয়া বিশেষজ্ঞ ও প্রাক্তন স্বাস্থ্য অধিদপ্তরের মহাপরিচালক অধ্যাপক ডা. এম এ ফয়েজ, প্রাক্তন এনপিও ডা. এ মান্নান আলী, প্রিন্সিপাল সায়েন্টিফিক অফিসার ডা. এ এস এম আলমগীর, বিসিসিএম কো-অর্ডিনেটর মনোজ কুমার বিশ্বাস-সহ অন্যান্য সংশ্লিষ্ট বিশেষজ্ঞ ব্যক্তিত্ব।

#

মাইদুল/ফারহানা/রফিকুল/আব্বাস/২০১৯/১৮৪৫ ঘণ্টা

তথ্যবিবরণী নম্বর : ৪০৯৫

**জাপানে কর্মী প্রেরণের ভুয়া বিজ্ঞপ্তি ও আর্থিক লেনদেনের জন্য জরিমানা আদায়**

ঢাকা, ১২ কার্তিক ( ২৮ অক্টোবর) :

সরকারি অনুমোদন না নিয়ে জাপানে কর্মী প্রেরণের কার্যক্রম পরিচালনা করায় কাজীপাড়ায় অবস্থিত টিএমএসএস এর একটি ডোমেইন টিএমএসএস আইসিটি-কে সাড়ে দশ লাখ টাকা জরিমানা করা হয়েছে।

আজ রাজধানীর মিরপুরস্থ কাজীপাড়া এলাকায় র‍্যাব-৩ এর সহায়তায় প্রবাসী কল্যাণ ও বৈদেশিক কর্মসংস্থান মন্ত্রণালয়ের নির্বাহী ম্যাজিস্ট্রেট ড. মাসুমা পারভীনের নেতৃত্বে একটি মোবাইল কোর্ট পরিচালিত হয়।

জাপানে চাকরির প্রলোভন দেখিয়ে পত্রিকায় ভুয়া বিজ্ঞপ্তি প্রকাশ এবং কর্মীদের প্রশিক্ষণ ও ভিসা প্রসেসিং বাবদ প্রত্যেকের নিকট হতে 8 লাখ টাকা চার্জ ও ফি নেওয়ার প্রাক্কালে এ অভিযান পরিচালনা করা হয়।

#

রাশেদ/ফারহানা/সঞ্জীব/আব্বাস/২০১৯/১৭৪৯ ঘণ্টা

তথ্যবিবরণী নম্বর : ৪০৯৪

**এভিয়েশন শিল্পের বিকাশে বিমান পথপ্রদর্শক**

**---বিমান প্রতিমন্ত্রী**

ঢাকা, ১২ কার্তিক ( ২৮ অক্টোবর) :

বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, জাতীয় পতাকাবাহী সংস্থা বিমান বাংলাদেশ এয়ারলাইন্সের নেটওয়ার্ক সম্প্রসারণ করা হচ্ছে। আর্ন্তজাতিক এবং অভ্যন্তরীণ অপারেশনের পরিধি এবং ব্যাপ্তি ধীরে ধীরে বৃদ্ধি করা হচ্ছে। প্রতিষ্ঠার পর হতে  বিগত ৪৮ বছরে বিমান নানা বিবর্তনের মধ্য দিয়ে সময় অতিবাহিত করলেও দেশের এভিয়েশন শিল্পের বিকাশে বিমান পথপ্রদর্শক।

আজ ঢাকায় হযরত শাহজালাল আন্তর্জাতিক বিমানবন্দরে বিমান বাংলাদেশ এয়ারলাইন্সের ঢাকা-মদিনা-ঢাকা রুটে ফ্লাইট উদ্বোধন উপলক্ষে আয়োজিত এক অনুষ্ঠানে প্রতিমন্ত্রী এসব কথা বলেন। উল্লেখ্য, আজ থেকে চালু হওয়া এ রুটে বিমান ঢাকা থেকে মদিনায় সপ্তাহে ৩ দিন যথাক্রমে শনি, সোম ও বুধবার এবং চট্টগ্রাম থেকে মদিনায় ১ দিন বৃহস্পতিবার ১টি করে ফ্লাইট পরিচালনা করবে।

প্রতিমন্ত্রী বলেন, প্রতিবছর হজ ও ওমরাহ পালন করতে বিপুল সংখ্যক ধর্মপ্রাণ বাংলাদেশি সৌদি আরব গমন করেন। এছাড়াও মধ্যপ্রাচ্যের দেশসমূহে বিভিন্ন পেশার প্রবাসী বাংলাদেশি ও বিপুল সংখ্যক বাংলাদেশি বসবাস করেন। মুসল্লিদের যাতায়াত ও  দেশের সাথে  প্রবাসী বাংলাদেশিদের যোগাযোগ আরো সহজ এবং স্বাচ্ছন্দ্যময় করতে আজ ঢাকা-মদিনা- ঢাকা সরাসরি ফ্লাইট চালু হলো। তিনি বলেন, বর্তমানে বিমান বহরে ১০ টি সর্বাধুনিক উড়োজাহাজ যুক্ত হয়েছে। এবছরেই আরো ২ টি নতুন প্রজন্মের বোয়িং ৭৮৭-৯ ড্রিম লাইনার বহরে যুক্ত হবে। প্রতিমন্ত্রী দেশের এভিয়েশন শিল্প বিকাশে বিমানের নিরলস প্রচেষ্টা অব্যাহত রাখতে সকলের সহযোগিতা কামনা করেন।

অনুষ্ঠানে বিশেষ অতিথি ছিলেন বেসামরিক বিমান পরিবহন ও পর্যটন মন্ত্রণালয়ের সচিব মোঃ মহিবুল হক । অন্যান্যের মধ্যে উপস্থিত ছিলেন বিমান পরিচালনা পর্ষদের চেয়ারম্যান এয়ার ভাইস মার্শাল (অব.) ইনামুল বারী, বেসামরিক বিমান চলাচল কর্তৃপক্ষের চেয়ারম্যান মোঃ মফিদুর রহমান ও বিমান বাংলাদেশ এয়ারলাইন্স লিমিটেডের ব্যবস্থাপনা পরিচালক মোঃ মোকাব্বির হোসেন।

#

তানভীর/ফারহানা/রফিকুল/আব্বাস/২০১৯/১৭৩৮ ঘণ্টা

তথ্যবিবরণী নম্বর : ৪০৯৩

**আগামীকাল জাতীয় চাঁদ দেখা কমিটির সভা**

ঢাকা, ১২ কার্তিক (২৮ অক্টোবর) :

**১৪৪**১ **হিজরি সনের পবিত্র ঈদে মিলাদুন্নবী (সা) এর তারিখ নির্ধারণ এবং পবিত্র রবিউল আউয়াল মাসের চাঁদ দেখার এবং এ বিষয়ে সিদ্ধান্ত গ্রহণের লক্ষ্যে আগামীকাল** মঙ্গলবার **সন্ধ্যা** ৫.৪৫ **টায় (বাদ মাগরিব) ইসলামিক ফাউন্ডেশন বায়তুল মুকাররম সভাকক্ষে জাতীয় চাঁদ দেখা কমিটির এক সভা অনুষ্ঠিত হবে।**

**সভায় সভাপতিত্ব করবেন ধর্ম বিষয়ক মন্ত্রণালয়ের প্রতিমন্ত্রী ও জাতীয় চাঁদ দেখা কমিটির সভাপতি আলহাজ্ব এডভোকেট শেখ মোঃ আব্দুল্লাহ।**

**বাংলাদেশের আকাশে কোথাও পবিত্র রবিউল আউয়াল** **মাসের চাঁদ দেখা গেলে তা নিম্নোক্ত টেলিফোন ও ফ্যাক্স নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হলো। টেলিফোন নম্বর: ৯৫৫৯৪৯৩, ৯৫৫৫৯৪৭, ৯৫৫৬৪০৭ ও ৯৫৫৮৩৩৭ এবং ফ্যাক্স নম্বর : ৯৫৬৩৩৯৭ ও ৯৫৫৫৯৫১।**

#

নিজাম/অনসূয়া/পরীক্ষিৎ/জসীম/শামীম/২০১৯/১৬০০ঘণ্টা

তথ্যবিবরণী নম্বর : ৪০৯২

**পেঁয়াজের বড় চালান আসছে**

**শীঘ্রই দাম স্থিতিশীল হবে**

ঢাকা, ১২ কার্তিক (২৮ অক্টোবর) :

মিশর ও তুরষ্ক থেকে দু’একদিনের মধ্যে পেঁয়াজের বড় ধরনের চালান দেশে পৌঁছাবে। এতে পেঁয়াজের মূল্য উল্লেখযোগ্য হারে কমে আসবে। তাছাড়া, নভেম্বর মাসের তৃতীয় সপ্তাহে নতুন পেঁয়াজ বাজারে আসবে বলে আশা করা হচ্ছে। আজ বাণজ্যি মন্ত্রণালয় সূত্রে এ তথ্য পাওয়া গেছে।

আমদানিকারকদের উৎসাহিত করতে পেঁয়াজ আমদানির ক্ষেত্রে এলসি মার্জিন এবং সুদের হার হ্রাস করার জন্য বাংলাদেশ ব্যাংক পদক্ষেপ নিয়েছে। স্থল ও নৌ বন্দরগুলোতে আমদানিকৃত পেঁয়াজ দ্রুত ও অগ্রাধিকার ভিত্তিতে খালাসের জন্য জাতীয় রাজস্ব বোর্ড ও বন্দর কর্তৃপক্ষ ব্যবস্থা গ্রহণ করেছে। সে মোতাবেক অগ্রাধিকার ভিত্তিতে আমদানিকৃত পেঁয়াজ খালাস করা হচ্ছে। এছাড়া মায়ানমার থেকে বর্ডার ট্রেডের মাধ্যমে টেকনাফ বন্দর দিয়ে আমদানিকৃত পেঁয়াজ এবং দেশের বিভিন্ন জেলার পাইকারি হাটগুলোতে বিক্রিত পেঁয়াজ দ্রুত সারাদেশে নির্বিঘ্নে পৌঁছে যাচ্ছে।

পেঁয়াজের সরবরাহ ও দাম স্বাভাবিক রাখতে বাণিজ্য মন্ত্রণালয় বেশ কিছু পদক্ষেপ গ্রহণ করেছে। পেঁয়াজের দাম ও সরবরাহ স্বাভাবিক রাখতে বাণিজ্য মন্ত্রণালয় ট্রেডিং করপোরেশন অফ বাংলাদেশ(টিসিবি) এর মাধ্যমে ট্রাক সেলে ঢাকা শহরের গুরুত্বপূর্ণ স্থানগুলোতে ন্যায্যমূল্যে পেঁয়াজ বিক্রয় জোরদার করছে,ে ৩৫টি ট্রাকের মাধ্যমে প্রতি কেজি ৪৫ টাকা মূল্যে এ পেঁয়াজ শহরের গুরুত্বপূর্ণ স্থানে বিক্রয় হচ্ছে।

ফলে স্বল্প আয়ের মানুষ ন্যায্য মূল্যে পেঁয়াজ ক্রয় করার সুযোগ পাচ্ছেন। দেশের বিভিন্ন হাট-বাজারে পেঁয়াজ দ্রুত ও অগ্রাধিকার ভিত্তিতে পৌঁছানোর জন্য সরকার সবধরনের পদক্ষেপ গ্রহণ করেছে। পেঁয়াজ দ্রুত পরিবহন নির্বিঘ্ন করার জন্য প্রয়োজনীয় ব্যবস্থা গ্রহণ করা হয়েছে।

সার্বিক পরিস্থিতি মনিটরিং এর জন্য বাণিজ্য মন্ত্রণালয়ের উচ্চ পর্যায়ের ১০জন কর্মকর্তাকে দায়িত্ব প্রদান করা হয়েছে। এছাড়াও, বাণিজ্য মন্ত্রণালয়ের ৪টি টিম প্রতিদিন ঢাকা শহরের বাজারগুলো মনিটরিং অব্যাহত রেখেছে। জাতীয় ভোক্তা অধিকার অধিদফতর ও প্রতিটি জেলা প্রশাসন জেলার বাজারগুলোতে মনিটরিং জোরদার করেছে। ঢাকার শ্যামবাজার ও চট্টগ্রামের খাতুনগঞ্জের মতো বড় পাইকারি বাজারগুলোতে অভিযান জোরদার করা হয়েছে।

#

বকসী/অনসূয়া/পরীক্ষৎি/জসীম/শামীম/২০১৯/১৫৩৭ঘণ্টা